Río Hondo (Middelamerika)

De Río Hondo (spaanschen Naam) oder Hondo River (engelschen Naam) is en 150 Kilometer langen Stroom op de Halvinsel Yucatán, de de Grenz twüschen de Staten Mexiko (op dat linke Över, Bundsstaat Quintana Roo) un Belize (op dat rechte Över, Distrikte Orange Walk un Corozal) billt. He münnt in de Bucht von Chetumal, de en Deel von de Karibische See is.

 Verloop 

De Stroom billt sik an de Steed, an de de Río Azul/Blue Creek un de Río Ixnohá tohoopfleten doot. Von dor bet an de Münn sünd dat 150 Kilometer. Wenn de Río Azul/Blue Creek mittellt warrt, is de Stroom allens tohoop över 200 Kilometer lang. Deelwies warrt de Afsnidd twüschen Río Ixnohá un Booth’s River noch to’n Río Azul/Blue Creek rekent un nich to’n Río Hondo/Hondo River. So rekent is de Stroom över 30 Kilometer körter.

De Río Hondo/Hondo River flütt toeerst na Süüdoosten an de Öörd Tres Leguas/Blumenthal un Blue Creek vörbi. Bi’n Oort La Unión dreiht de Stroom na Noordoosten un nimmt von rechts den Booth’s River op.

In Mexiko doot an dat Över de Öörd Revolución, José Narciso Rovirosa, San Francisco Botes, Cocoyol, Cacao, Pucté, Sabidos, Allende, Ramonal, Palmar, Sacxán un Juan Sarabia liggen. Bi Sabidos münnt de Río Agua Dulce in’n Hondo. In Belize liggt August Pine Ridge, Trinidad, Douglas, San Victor, San Narciso, Cristo Rey un Patchacan.

De dree Öörd Santa Cruz, San Antonio un San Roman (all dree in Belize) doot op Albion Island liggen. Dat is en Warder, den de Hondo River op en 20 Kilometer langen Afsnidd billt. De linke Arm billt de Staatsgrenz, dat Eiland liggt also kumplett in Belize.

Bi Juan Sarabia dreiht de Stroom na Oosten un nimmt von links den Río Ucum un den Río Huay Pix op, de ok mit de Milagros-Laguun un de Laguun von Bacalar verbunnen is. De Stroom flütt denn twüschen Subteniente López un de Corozal Free Zone in Santa Elena dör. Hier geiht de Philip Goldson Highway över de Grenz un münnt in de MEX 186. Dat is de eenzige offizielle Grenzövergang twüschen Mexiko un Belize.

Kort achter Santa Elena is de Stroom op de rechte Sied mit de Four Mile Lagoon verbunnen. Twüschen Chetumal un Consejo münnt de Stroom in de Bucht von Chetumal.

 Historie 

As Grenzstroom von Belize kummt de Hondo River ok in de Natschonaalhyme von Belize (Land of the Free) vör: From proud Rio Hondo to old Sarstoon (de Sarstoon River is de Grenzstroom in’n Süden).

 Weblenken 

Kategorie:Stroom
Kategorie:Mexiko
Kategorie:Belize